b'\n_START_ARTICLE_\nD\xc5\xbeamala\n_START_SECTION_\nZgodnje \xc5\xbeivljenje\n_START_PARAGRAPH_\nSusana D\xc5\xbeamaladinova se je rodila v O\xc5\xa1u v Sovjetski socialisti\xc4\x8dni republiki Kirgiziji (dana\xc5\xa1njem Kirgizistanu) krimskotatarskemu o\xc4\x8detu in armenski materi. Po svoji praprababici po materini strani je v sorodu z Aramom Ha\xc4\x8daturjanom, najbolj znanim armenskim skladateljem 20. stoletja. Predniki njene mame so iz Gorskega Karabaha. D\xc5\xbeamala je bila rojena v O\xc5\xa1u, kamor so bili njeni predniki, krimski Tatari, na silo preseljeni pod Stalinom. Dru\xc5\xbeina se je na Krimski polotok vrnila po tem, ko je Ukrajina postala samostojna._NEWLINE_Glasbo je imela rada \xc5\xbee od svojega zgodnjega otro\xc5\xa1tva. Pri 9 letih je posnela 12 otro\xc5\xa1kih in ljudskih krimskotatarskih pesmi. Po kon\xc4\x8dani glasbeni \xc5\xa1oli (klavir), ki jo je obiskovala v svojem doma\xc4\x8dem kraju Alu\xc5\xa1ta, je glasbeno izobra\xc5\xbeevanje nadaljevala na glasbenem kolid\xc5\xbeu v Simferopolu, poimenovanem po \xc4\x8cajkovskem, ter se nato vpisala na Ukrajinsko narodno glasbeno akademijo \xc4\x8cajkovskega v Kijevu, kjer je \xc5\xa1tudirala operno petje.\n_START_SECTION_\n2005\xe2\x80\x9311: Zgodnja kariera in New Wave 2009\n_START_PARAGRAPH_\nNa velikem odru je prvi\xc4\x8d stala pri petnajstih. V prihodnjih nekaj letih se je udele\xc5\xbeila mnogih pevskih tekmovanj v Ukrajini, Rusiji in preostali Evropi, na katerih je bila ve\xc4\x8dkrat nagrajena (npr. na evropskem mednarodnem tekmovanju Amici della musica v Italiji). Leta 2001 je postala \xc4\x8dlanica vokalnega kvinteta Beauty Band. Nastop na d\xc5\xbeezovskem festivalu mladih izvajalcev Do#Dj junior 2006 ji je prinesel posebno nagrado, z njim pa je pritegnila tudi pozornost koreografinje Elene Koljadenko, ki ji je ponudila glavno vlogo v ve\xc4\x8d\xc5\xbeanrskem muzikalu in baletu Freedom Olene Koljadenko._NEWLINE_Prva ve\xc4\x8dja prelomnica v njeni pevski karieri je bil nastop na mednarodnem tekmovanju mladih pop pevcev New Wave poleti 2009. Dosegla je finale in osvojila glavno nagrado tekmovanja.\n_START_SECTION_\n2011\xe2\x80\x9314: Evrovizijski poskus\n_START_PARAGRAPH_\nV za\xc4\x8detku leta 2011 se je udele\xc5\xbeila ukrajinskega nacionalnega izbora za Pesem Evrovizije s skladbo\xc2\xa0\xc2\xbbSmile\xc2\xab. V finalu izbora je osvojila 3. mesto. Zaradi domnevnih mahinacij s pre\xc5\xa1tevanjem glasov naj bi finale ponovili, a D\xc5\xbeamala na novem finalu ni nameravala nastopiti in je raje odstopila, \xc4\x8de\xc5\xa1 da bi bilo glasovanje zopet prirejeno. V D\xc3\xbcsseldorf je nazadnje odpotovala prvotna zmagovalka Mika Newton.\n_START_SECTION_\n2016\xe2\x80\x93danes: Pesem Evrovizije\n_START_PARAGRAPH_\nD\xc5\xbeamala je uspe\xc5\xa1no zastopala Ukrajino na Pesmi Evrovizije 2016 s pesmijo\xc2\xa0\xc2\xbb1944\xc2\xab. Pesem govori o deportaciji krimskih Tatarov leta 1944 in vklju\xc4\x8duje zgodbo njene prababice, ki je med izgonom v Srednjo Azijo izgubila h\xc4\x8der. Na Evrosongu je zmagal z 534 to\xc4\x8dkami.'